
COMUNICAT

Revizuirea regulilor pentru dezvoltarea pieței de gaze naturale 



ANRE a demarat procesul de revizuire a  regulilor generale privind piața centralizată de gaze naturale, prin publicarea pe site a proiectului de Ordin pentru aprobarea Regulilor generale privind piața centralizată de gaze naturale, în forma rezultată ca urmare a procesului de consultare publică derulat în perioada februarie – martie 2018.

Prin revizuirea acestor reguli, ANRE urmărește să creeze premisele pentru dezvoltarea unei piețe centralizate pentru produse standard tranzacționate în mod transparent, public și nediscriminatoriu, menite să asigure referințe de preț bazate pe cerere și ofertă, care să conducă la o concurență loială a operatorilor din sectorul gazelor naturale în favoarea consumatorilor.

[bookmark: _GoBack]Un alt aspect important vizat de ANRE prin revizuirea regulilor existente este acela care privește dezvoltarea piețelor Intra-Day (în cursul zilei de livrare) și PZU (piața pentru ziua următoare) care să asigure echilibrarea sistemului național de transport al gazelor naturale în așa fel încât să contribuie la creșterea siguranței și continuității alimentării cu gaze naturale.  

Cei interesați pot transmite propuneri și observații la proiectul de ordin până la data de 11.05.2018, ora 14:00, acestea urmând să fie discutate în cadrul unei întâlniri programate pentru data de 18.05.2018, ora 9:00, la sediul ANRE.

